Document ID: 32005D0610

KOMISJONI OTSUS,
9. august 2005,
millega kehtestatakse teatavate ehitustoodete tuletundlikkustoimivuse klassid
(teatavaks tehtud numbri K(2005) 2925 all)
(EMPs kohaldatav tekst)
(2005/610/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1988. aasta direktiivi 89/106/EMÜ ehitustooteid käsitlevate liikmesriikide õigusnormide ühtlustamise kohta, (1) eriti selle artikli 20 lõiget 2,
ning arvestades järgmist:
(1)
Direktiivis 89/106/EMÜ nähakse ette, et ehitiste kaitse eri tasemete arvestamiseks riiklikul, piirkondlikul või kohalikul tasandil võib tõlgendusdokumentides iga olulise nõude puhul olla vajalik kehtestada toodete toimivusklassid. Need dokumendid on avaldatud komisjoni teatisena direktiivi 89/106/EMÜ tõlgendusdokumentide kohta. (2)
(2)
Silmas pidades põhinõuet tagada ohutus tuleõnnetuse korral, loetletakse tõlgendusdokumendis nr 2 mitmed omavahel seotud meetmed, mis üheskoos moodustavad tuleohutusstrateegia, mida liikmesriigid eri viisidel välja töötatavad.
(3)
Üks tõlgendusdokumendis nr 2 määratletud meetmetest käsitleb tule ja suitsu tekke ning nende leviku piiramist konkreetsel alal, piirates ehitustoodete tulekahju levimist soodustavaid omadusi.
(4)
Kirjeldatud piiramise taset saab väljendada üksnes ehitustoodete erinevate tuletundlikkustoimivuse tasemete kaudu lõppkasutuse tingimustes.
(5)
Ühtlustatud lahendusena võeti komisjoni 8. veebruari 2000. aasta otsusega 2000/147/EÜ (millega rakendatakse nõukogu direktiivi 89/106/EMÜ ehitustoodete liigitamisel tuletundlikkustoimivuse järgi) (3) vastu klasside süsteem.
(6)
Teatavate ehitustoodete puhul tuleb kasutada otsusega 2000/147/EÜ kehtestatud klassifikatsiooni.
(7)
Paljude otsuses 2000/147/EÜ sätestatud klassifikatsiooniga hõlmatud ehitustoodete ja/või -materjalide tuletundlikkustoimivus on täpselt määratletud ja liikmesriikide tuleohutusalaste õigusnormide koostajatele piisavalt teada, et mitte nõuda testimist selle konkreetse toimivusnäitaja osas.
(8)
Toodete käsitlemisel peetakse vajaduse korral silmas nende lõppkasutustingimusi.
(9)
Käesoleva otsusega ettenähtud meetmed on kooskõlas alalise ehituskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Lisas on loetletud ehitustooted ja/või -materjalid, mis vastavad tuletundlikkuse toimivusnäitaja osas kõigile nõuetele, ilma et neid oleks vaja täiendavalt testida.
Artikkel 2
Mitmesuguste ehitustoodete ja/või -materjalide suhtes kohaldatavad konkreetsed klassid otsusega 2000/147/EÜ vastuvõetud tuletundlikkustoimivuse klassifikatsiooni järgi on esitatud käesoleva otsuse lisas.
Artikkel 3
Käesolev otsus on adresseeritud liikmesriikidele.
Brüssel, 9. august 2005

Labels: 1
20
7
3
0